送從兄使新羅
作者：顧況
朝代：唐

paragraphs: 六氣銅渾轉，三光玉律調。
河宮清奉賮，海嶽晏來朝。
地絕提封入，天平賜貢饒。
揚威輕破虜，柔服恥征遼。
曙色黃金闕，寒聲白鷺潮。
樓船非習戰，驄馬是嘉招。
帝女飛銜石，鮫人賣淚綃。
管寧雖不偶，徐市儻相邀。
獨島緣空翠，孤霞上泬寥。
蟾蜍同漢月，螮蝀異秦橋。
水豹橫吹浪，花鷹逈拂霄。
晨裝凌莽渺，夜泊記招搖。
幾路通員嶠，何山是沃焦。
颶風晴汨起，陰火暝潛燒。
鬢髮成新髻，人參長舊苗。
扶桑銜日近，析木帶津遙。
夢向愁中積，魂當別處銷。
臨川思結網，見彈欲求鴞。
共散羲和曆，誰差甲子朝。
滄波伏忠信，譯語辨謳謠。
疊鼓鯨鱗隱，陰帆鷁首飄。
南溟垂大翼，西海飲文鰩。
指景尋靈草，排雲聽洞簫。
封侯萬里外，未肯後班超。